彦周見和復答
作者：釋德洪
朝代：宋

paragraphs: 既有疾可示，非是都無疾。
如春有陽燄，渴鹿想爲濕。
以君足疾苦，例我痛腰脊。
忍痛而曰空，觸墻爲無壁。
此論蓋四座，聞者皆屏息。
吾聞有漏軀，有病資藥石。
漏盡病乃除，其神則無隙。
譬如出鑛金，萬鍛受鎚擊。
妙哉迂開老，辯愽見才力。
種性能文章，怒罵成詩什。
荆山玉抵鵲，而爲路人惜。
此詩不辭和，而藥不厭乞。
又如夢中人，饑而獲飲食。
覺來輒大笑，饑飽兩俱失。
以是知法空，妄盡方自釋。
解空如佛言，不許離聲色。